Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 151/14/2202	Galanta, 14.5.2014
EEČ : 2-17-165-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka maloletého syna XXXXX, nar. XXXXX, bytom v XXXXX, ktorý bol zverený do osobnej starostlivosti otca XXXXX, opätovne zanedbala svoju zákonnú povinnosť prispievať na výživu svojho maloletého syna, napriek tomu, že jej táto povinnosť vyplýva zo zákona o rodine, pričom rozsah vyživovacej povinnosti jej bol určený rozsudkom Okresného súdu v XXXXX pod č. k. XXXXX zo dňa 23.07.2013, právoplatným dňa 02.08.2013, podľa ktorého je zaviazaná prispievať na výživu maloletého syna XXXXX mesačne sumou 27,13 Eur, vždy do 15. dňa toho ktorého mesiaca vopred k rukám otca dieťaťa, všetko počnúc dňom 24.07.2013, hoci bola Trestným rozkazom Okresného súdu v XXXXX pod č.k. XXXXX zo dňa 07.10.2013, právoplatným dňa 7.10.2013 odsúdená za prečin zanedbania povinnej výživy podľa § 207 ods. 1, ods. 3 písm. b) Trestného zákona, avšak si svoju vyživovaciu povinnosť v mieste svojho trvalého bydliska a všade tam, kde sa zdržiavala zanedbala od mesiaca august 2013 až doposiaľ, čím jej za toto obdobie vznikol dlh na výživnom voči otcovi maloletého v celkovej výške 51,14 Eur, 

lebo zanikla trestnosť činu

Odôvodnenie:
Uznesením povereného príslušníka Okresného riaditeľstva Policajného zboru v XXXXX, Obvodného oddelenia PZ XXXXX vedeným pod číslom XXXXX zo dňa 10. 2. 2014  bolo v zmysle § 199 ods. 1 Trestného poriadku začaté trestné stíhanie a súčasne vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona. Dňa 24.03.2014 vyšetrovateľ Odboru kriminálnej polície XXXXX zmenil právnu kvalifikáciu skutku, pre ktorý bola obvinená stíhaná na prečin zanedbania povinnej výživy podľa § 207 odsek 1, odsek 3 písmeno c) Trestného zákona. 

	Počas vyšetrovania boli vo veci vypočutí: obvinená XXXXX, svedok a súčasne poškodený XXXXX. 

	Obvinená vo svojej výpovedi uviedla, že si je vedomá svojej vyživovacej povinnosti a svoj dlh na výživnom chce uhradiť v plnej výške. Svoj čin oľutovala. Z výsluchu svedka a súčasne poškodeného vyplýva, že neplnenie vyživovacej povinnosti obvinenou nemalo trvalo nepriaznivé následky. Obvinená si svoju vyživovaciu povinnosť dodatočne splnila dňa 07.5.2013, ktorú skutočnosť potvrdil aj svedok a súčasne poškodený.

	Trestného činu zanedbania povinnej výživy podľa § 207 odsek 1, odsek 3 písmeno c) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a čin spácha hoci bol v predchádzajúcich dvadsiatich štyroch mesiacoch za taký čin odsúdený. 

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
	Preštudovaním vyšetrovacieho spisu som dospel k záveru, že v uvedenom prípade došlo k naplneniu ustanovenia § 86 odsek 1 písmeno a) Trestného zákona, podľa ktorého trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.    
   
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Holbík
prokurátor